b'\n_START_ARTICLE_\nAron Bolgarski\n_START_SECTION_\nIzdaja in smrt\n_START_PARAGRAPH_\nLeta 976 so se Bolgari odpravili na velik pohod proti Bizantinskemu cesarstvu. Aronova starej\xc5\xa1a brata David in Mojzes sta bila na pohodu ubita, Bolgari pa so kljub temu uspe\xc5\xa1no osvojili izgubljeni del severovzhodne Bolgarije. Bizantinski cesar Bazilij II. se je moral v tem \xc4\x8dasu vojskovati tako z Bolgari kot z nevarnimi uporniki Barda Sklera, zato se je zatekel k presku\xc5\xa1enemu orodju bizantinske politike \xe2\x80\x93 zaroti._NEWLINE_Svojo pozornost je osredoto\xc4\x8dil na Arona, ki je bil zaradi svojega sede\xc5\xbea v Trakiji najbli\xc5\xbeji in zato najbolj nevaren, po drugi strani pa je \xc5\xbeelel postati izklju\xc4\x8dni vladar Bolgarskega cesarstva. \xc4\x8ce bi se to zgodilo, bi imela dobi\xc4\x8dek oba vladarja. Aron je zaprosil za roko ene od cesarjevih h\xc4\x8dera, s \xc4\x8dimer se je Bazilij strinjal, potem pa je Arona prevaral in mu poslal \xc5\xbeeno enega od svojih plemi\xc4\x8dev v spremstvu sebastejskega \xc5\xa1kofa. Aron je prevaro odkril in \xc5\xa1kofa ubil, pogajanja pa so se kljub temu nadaljevala. Na koncu je za tajna pogajanja izvedel Samuel in 14. junija 976 pri sedanji Dupnici usmrtil Arona in celo njegovo dru\xc5\xbeino. Sinu Ivanu Vladislavu so zaradi posredovanja Samuelovega sina Gavrila Radomirja prizanesli. Ivan Vladislav je 39 let kasneje umoril svojega re\xc5\xa1itelja in s tem ma\xc5\xa1\xc4\x8deval smrt svojih nedol\xc5\xbenih sorodnikov.\n_START_SECTION_\nDruga teorija\n_START_PARAGRAPH_\nObstaja tudi druga teorija o Aronovem poreklu. Po tej razli\xc4\x8dici je imel Simeon I. Bolgarski ve\xc4\x8d otrok. Eden od njih je bil Ivan, ki se je v Cezareji poro\xc4\x8dil z Armenko. Aron in njegov brat Mojzes sta bila njegova sinova.'